b'\n_START_ARTICLE_\nIon Grigore Popovici\n_START_SECTION_\nBiografie\n_START_PARAGRAPH_\nElev la \xc8\x98coala de Arte \xc8\x99i Meserii din Ia\xc8\x99i (1925). \xc3\x8en anul 1926 se \xc3\xaenscrie la Academia de Arte Frumoase Bucure\xc8\x99ti. \xc3\x8entre 1929-1931 satisface serviciul militar. \xc3\x8en 1932 \xc3\xael reg\xc4\x83sim la Academia de Arte Frumoase Bucure\xc8\x99ti, iar \xc3\xaen 1934 ob\xc8\x9bine "Bursa "Paciurea" \xc8\x99i expune la Salonul Oficial, Bucure\xc8\x99ti lucrarea "Adam". 1935 este anul \xc3\xaen care se c\xc4\x83s\xc4\x83tore\xc8\x99te cu pictori\xc8\x9ba Nadia Ajder (Popovici). Expune la Salonul Oficial,Bucure\xc8\x99ti "Autoportret", "F\xc4\x83t-Frumos" \xc8\x99i "Zmeu". Prima expozi\xc8\x9bie personal\xc4\x83 are loc \xc3\xaen anul 1936 la Muzeul Theodor Aman. \xc3\x8en anul 1937 ob\xc8\x9bine Bursa \xc8\x98colii Rom\xc3\xa2ne de la Roma. \xc3\x8en acela\xc8\x99i an expune la Salonul Oficial lucrarea "Tors" \xc8\x99i ob\xc8\x9bine Premiul Ministerului Cultelor \xc8\x99i Artelor al Rom\xc3\xa2niei pentru sculptur\xc4\x83. \xc3\x8en 1942 proiecteaz\xc4\x83 fa\xc8\x9bada pavilionului Rom\xc3\xa2niei la Expozi\xc8\x9bia Interna\xc8\x9bional\xc4\x83 de la Milano. \xc3\x8entre anii 1944-1945 ocup\xc4\x83 func\xc8\x9bia de inspector al Ministerului Artelor, iar \xc3\xaen 1946 i se acord\xc4\x83 pentru a doua oar\xc4\x83 pentru sculptur\xc4\x83 Premiul Ministerului Cultelor \xc8\x99i Artelor al Rom\xc3\xa2niei._NEWLINE_Ion Grigore Popovici s-a bucurat \xc3\xaenc\xc4\x83 din tinere\xc8\x9be de aprecierea criticilor, colec\xc8\x9bionarilor \xc8\x99i a cunosc\xc4\x83torilor de art\xc4\x83.\n_START_SECTION_\nDecesul\n_START_PARAGRAPH_\nImpresionanta sa carier\xc4\x83 artistic\xc4\x83 a fost curmat\xc4\x83 mi\xc8\x99ele\xc8\x99te cu rafale de mitralier\xc4\x83. Evenimentul a fost comentat de presa vremii ca fiind un accident secundar \xc3\xaen urma unei spargeri, ceea ce se afl\xc4\x83 departe de adev\xc4\x83r. \xc3\x8en realitate, Ion Grigore Popovici s-a num\xc4\x83rat printre victimele unei serii de asasinate politice. Astfel, moartea sa tragic\xc4\x83 a fost precedat\xc4\x83 de asasinarea unor arti\xc8\x99ti plastici ca Anatol Vulpe, Elena Popeea \xc8\x99i Ion Diaconescu._NEWLINE_Ziarul Curentul din 27 noiembrie 1998 \xc3\xael citeaz\xc4\x83 pe sculptorul Constantin Popovici, fiul lui Ion Grigore Popovici, care poveste\xc8\x99te c\xc4\x83 \xc3\xaen seara de 2 august 1946 tat\xc4\x83l s\xc4\x83u \xc3\xaei citea din Snoavele lui Petre Ispirescu: _NEWLINE_\xe2\x80\x9ePe la ora 1 noaptea m-am trezit \xc3\xaengrozit \xc3\xaen zgomot de \xc3\xaempu\xc8\x99c\xc4\x83turi. Tata \xc3\xaencerca s\xc4\x83 se ridice de l\xc3\xaeng\xc4\x83 mine. S-a \xc3\xaendreptat cu greu spre u\xc8\x99a deschis\xc4\x83, \xc3\xaendep\xc4\x83rt\xc3\xa2nd-o pe mama pentru a o proteja. C\xc3\xa2nd a ajuns \xc3\xaen pragul u\xc8\x99ii o rafal\xc4\x83 de arm\xc4\x83 automat\xc4\x83 l-a dobor\xc3\xaet.\xe2\x80\x9d_NEWLINE_\xe2\x80\x94 Constantin Popovici_NEWLINE_Asupra taxiului cu care sculptorul a fost transportat la Spitalul Br\xc3\xa2ncovenesc au fost trase alte focuri de arm\xc4\x83 automat\xc4\x83. Dup\xc4\x83 o odisee care \xc3\xael poart\xc4\x83 la Spitalul de Urgen\xc8\x9b\xc4\x83 \xc8\x99i la Spitalul Col\xc8\x9bea, marele artist moare. \xc3\x8entorc\xc3\xa2ndu-se acas\xc4\x83, \xc3\xaen strada Elisabeta nr. 29, sub protec\xc8\x9bia unui poli\xc8\x9bist, familia sculptorului asasinat este atacat\xc4\x83 din nou cu focuri de arm\xc4\x83. Din fericire, nimeni nu este r\xc4\x83nit. \xe2\x80\x9eC\xc3\xa2nd am ajuns acas\xc4\x83\xe2\x80\x9d, relata \xc3\xaen continuare Constantin Popovici, \xe2\x80\x9eam constatat c\xc4\x83 locuin\xc8\x9ba fusese devastat\xc4\x83. Cartea lui Petre Ispirescu se salvase. O p\xc4\x83strez \xc8\x99i acum.\xe2\x80\x9d'